বিগত বছরগুলোর মতো এবারও রফতানি খাতে সর্বোচ্চ গুরুত্ব দেয়া হচ্ছে পোশাক খাতকে। নতুন করে এই খাতে সংযোজন করা হবে ডেনিম শিল্প। নতুন করে আরও থাকছে একটিভ ফার্মাসিউটিক্যাল ইনগ্রেডিয়েন্ট, চামড়াজাত পণ্য, চামড়াজাত জুতা ও সিনথেটিক জুতা। খাতভিত্তিক সুবিধার বিষয়ে নতুন রফতানি নীতিতে তৈরি পোশাক খাতের জন্য বলা হয়েছে, নারায়ণগঞ্জে শান্তির চরে গড়ে ওঠা ‘নীটপল্লী’সহ অন্য সকল বিশেষায়িত শিল্পাঞ্চলে গড়ে ওঠা ‘পোশাকপল্লী’র অবকাঠামোগত উন্নয়ন ও ইউটিলিটি সুবিধাসহ বর্জ্য বা দূষিত পানি ব্যবস্থাপনার লক্ষ্যে প্রয়োজনীয় সহায়তার ব্যবস্থা গ্রহণ করা হবে। দেশ এখনও তুলা আমদানি নির্ভর। এই আমদানি নির্ভরতা কমানোর জন্য দেশে তুলার উৎপাদন বাড়ানো হবে। এছাড়াও তুলার বিকল্প পণ্য উৎপাদনে প্রয়োজনীয় পদক্ষেপ গ্রহণ করা হবে।